
       REPUBLIKA HRVATSKA

BJELOVARSKO – BILOGORSKA ŽUPANIJA

    OPĆINA SIRAČ

         OPĆINSKO VIJEĆE

______________________________

KLASA: 024-04/26-01/5
URBROJ: 2103-17-01-26-3
Sirač, 25.06.2026.
ZAPISNIK 13.
SJEDNICE OPĆINSKOG VIJEĆA OPĆINE SIRAČ – 9. SAZIVA

održane dana 25.06.2026. godine u vijećnici Općine Sirač s početkom u 19,00 sati

PRISUTNI: Tomislav Petrušić, Branimir Miler, Liduška Marin, Denis Orčik, Anita Novak, Ivana Biondić, Željko Stjepanović, Zoran Polenus, Anica Markalaus
ODSUTNI: /
POZVANI: Igor Supan – načelnik, Marijana Weiser, Željka Horina, Borka Vujić, Ivana Jerman, Lidija Lukaš Dundović
VODITELJ ZAPISNIKA: Lidija Lukaš Dundović

D N E V N I   R E D
1. Verifikacija skraćenog zapisnika sa 12. sjednice

2. Donošenje Programa potpora poljoprivredi Općine Sirač za razdoblje od 2026. do 2032. godine
3. Donošenje Odluke o grobljima 

4. Zamolba Općine Končanica za kratkoročnu pozajmicu 
5. Objava javnog poziva za isticanje kandidatura za članove Savjeta mladih Općine Sirač
6. Donošenje Odluke o prigodnoj prodaji 
7. Pitanja i prijedlozi

Predloženi dnevni red prihvaća se JEDNOGLASNO sa 9 glasova ZA.
Ad 1. Verifikacija skraćenog zapisnika sa 12. sjednice
ZAKLJUČAK: JEDNOGLASNO sa 9 glasova ZA prihvaća se zapisnik sa 12. sjednice

Ad 2. Donošenje Programa potpora poljoprivredi Općine Sirač za razdoblje od 2026. do 2032. godine

Marijana Weiser – Program potpora poljoprivredi imali smo za razdoblje 2023. do 2027.g. S obzirom da smo ove godine zaprimili zahtjev da u program uvrstimo novu potporu vezano za proizvodnju mlijeka pristupili smo izmjenama i dopunama tog programa u smjeru da se doda mjera primarna proizvodnja mlijeka. Prijedlog izmjena i dopuna programa dostavili smo u Ministarstvo poljoprivrede, šumarstva i ribarstva na suglasnost, što nam je i zakonska obveza. Suglasnost nismo dobili s obzirom da naš program nije bio usklađen sa izmjenama Uredbe EU o potporama male vrijednosti u poljoprivredi. Uredbom se promijenio ukupan iznos koji se može dodijeliti u razdoblju od tri godine. Rok Uredbe nije više do 2027. već se produžio do 2032.g. Slijedom mišljenja Ministarstva poljoprivrede odlučili smo izraditi novi program potpora poljoprivredi koji bi vrijedio sve do 2032.g. Novi prijedlog programa je bio na javnom savjetovanju te na njega nismo dobili nikakvih komentara, zahtjeva niti prijedloga. U odnosu na prijašnji program nije značajno izmijenjen. Od značajnijih izmjena je to što smo dodali novu mjeru, to je mjera 2.4. Primarna proizvodnja mlijeka. Mjera obuhvaća dodjelu bespovratnih novčanih sredstava poljoprivrednicima radi ublažavanja troškova proizvodnje mlijeka odnosno radi poticanja ostanka u sektoru mljekarstva. Cilj mjere je očuvanje i povećanje stočnog fonda mliječnih goveda na području Općine Sirač, te osigurati održivost malih poljoprivrednih gospodarstva koja se bave proizvodnjom kravljeg mlijeka. Potpora bi se dodjeljivala u iznosu od 0,05 EUR po kilogramu proizvedenog i isporučenog kravljeg mlijeka registriranim objektima za preradu mlijeka tj. mljekarama. Maksimalni iznos sredstava potpore je 2.000,00 EUR po poljoprivrednom gospodarstvu u jednoj kalendarskoj godini. Slijedeća izmjena u odnosu na dosadašnji program bila bi ta što smo u novom programu prestali primjenjivati Uredbu EU 1407/2013 iz praktičnih razloga. Samim time smo brisali mjeru 6. unapređenje plasmana vlastitih proizvoda, odnosno mjera 6.1. izgradnja i opremanje prostora za preradu u poljoprivredi iz razloga što po toj mjeri niz godina nismo zaprimili nikakav zahtjev. Da bi bili u okvirima Uredbe EU trebali smo uskladiti da se maksimalan iznos tijekom bilo kojeg razdoblja od tri godine povećava sa 20.000,00 € na 50.000,00 €. To više nije tri proračunske godine, nego tijekom bilo kojeg razdoblja od tri godine. To su te dvije izmjene u odnosu na prošli program a ostalo je u načelu isto. 
ZAKLJUČAK: JEDNOGLASNO sa 9 glasova ZA donosi se Program potpora poljoprivredi Općine Sirač za razdoblje od 2026. do 2032. godine

Ad.3. Donošenje Odluke o grobljima 

Marijana Weiser – Ovu odluku dužni smo donijeti zbog izmjena Zakona o grobljima. Prijedlog odluke bio je na javnom savjetovanju u roku od 30 dana te na isti nismo dobili nikakvih prijedloga niti primjedbi. Groblja na području Općine Sirač na kojima se obavlja ukop su groblje u Siraču u Branimirovoj ulici, groblje u Siraču u ulici Ljudevita Gaja, groblje u Šibovcu, groblje u Kipu, groblje u Miljanovcu, groblje u Pakranima, groblje u Bijeloj, groblje u Donjim Borkima, groblje u Srednjim Borkima, groblje u Gornjim Borkima. Grobljima na području Općine Sirač upravlja Javna ustanova za obavljanje komunalnih djelatnosti Komus Sirač. Groblje je komunalna infrastruktura u vlasništvu Općine Sirač. Groblje služi, u pravilu, za ukop osoba koje su na području Općine Sirač imale ili imaju prebivalište. Iznimno, tijelo umrle osobe može se ukopati i na groblju izvan područja jedinice lokalne samouprave u kojoj je imala prebivalište ako je tako umrla osoba odredila za života ili ako tako odredi njezina obitelj odnosno osobe koje su se za života bile dužne skrbiti o umrloj osobi. Upravitelj groblja, na temelju dokumentiranog zahtjeva korisnika, dodjeljuje grobno mjesto na korištenje na neodređeno vrijeme uz naknadu, o čemu donosi rješenje, što je i do sada bilo tako. Rješenje o dodjeli grobnog mjesta na korištenje donosi se kod svake promjene korisnika grobnog mjesta. Protiv tog rješenja može se izjaviti žalba Jedinstvenom upravnom odjelu Općine Sirač. Grobna mjesta dodjeljuju se na korištenje prema Planu rasporeda i korištenja grobnih mjesta redoslijedom prema brojevima i raspoloživih grobnih mjesta označenih u Planu, na način da se u najvećoj mogućoj mjeri usvoje želje korisnika. Grobovi mogu biti pojedinačni ili obiteljski za ukop dvaju ili više pokojnika a ukopi u grob obavljaju se u dvije ukopne razine. Pravo ukopa u dodijeljeno grobno mjesto uz korisnika groba imaju i članovi njegove obitelji. Članom obitelji korisnika grobnog mjesta koji ima pravo ukopa smatra se njegov bračni ili izvanbračni drug, životni ili neformalni životni partner, potomci i posvojena djeca i njihovi bračni ili izvanbračni drugovi, životni ili neformalni životni partneri te njegovi roditelji. Korisnik groba može odrediti i druge osobe koje imaju pravo ukopa u grobno mjesto ili ovlastiti druge osobe da to umjesto njega učine. Ono što je bitna izmjena je da svaka izjava po kojoj se postupa mora biti ovjerena kod javnog bilježnika. Obični grobovi u pravilu se dodjeljuju na korištenje kad nastane potreba za ukopom, a mogu se dodijeliti i prije nastale potrebe za ukopom prema postojećem planu groblja i raspoloživim kapacitetima. Korisnik se može odreći korištenja grobnog mjesta na temelju zahtjeva  kojeg podnosi Upravitelju groblja te mora dostaviti izjavu o odricanju grobnog mjesta ovjerene kod javnog bilježnika i na toj izjavi mora izjaviti da li preuzima posmrtne ostatke iz tog grobnog mjesta ili ih ostavlja da uprava groblja može staviti u zajedničku grobnicu, tada to grobno mjesto postaje slobodno i može se dodijeliti dalje na korištenje. Za dodjelu grobnog mjesta izdaje se rješenje i plaća se naknada. Naknada se za dodjelu grobnog mjesta na korištenje određuje se po grobnom mjestu. Visinu naknade za dodjelu grobnog mjesta utvrđuje Upravitelj groblja uz prethodnu suglasnost Općinskog načelnika Općine Sirač. Za korištenje grobnog mjesta korisnik je u obvezi plaćati godišnju grobnu naknadu. Visinu naknade utvrđuje Upravitelj groblja uz prethodnu suglasnost Općinskog načelnika Općine Sirač. Za naknadu se također izdaje rješenje koje se dostavlja korisniku kao i uplatnice za grobnu naknadu.  
U slučaju sukorisništva grobnog mjesta, uplatnica se dostavlja svakom od korisnika sukladno udjelu u pravu korištenja grobnog mjesta. Visina godišnje grobne naknade za korištenje grobnog mjesta utvrđuje se radi namirenja dijela stvarno nastalih zajedničkih troškova na groblju, uređenja i održavanja groblja, utroška vode, odvoza otpada, čišćenja pristupnih staza i zelenih površina i drugih troškova. Plaćanjem godišnje grobne naknade korisnik grobnog mjesta ne oslobađa se obveze održavanja grobnog mjesta koje mu je dodijeljeno na korištenje na način da ne narušava sami izgled groblja, da ne vrijeđa ničije nacionalne, vjerske ili moralne osjećaje u protivnom, može mu se izreći kazna temeljem prekršajnih odredbi iz odluke. 
Poslovi organiziranja i obavljanja ukopa podrazumijevaju smještaj pokojnika u mrtvačnicu, pripremu grobnog i uređenje grobnog mjesta, iskop groba, otvaranje i zatvaranje grobnice, prijevoz pokojnika od mrtvačnice do grobnog mjesta, ukop umrle osobe ili posmrtnih ostataka u grobno mjesto, te uređenje grobnog mjesta nakon ukopa. Sve je to u nadležnosti uprave groblja. Ukop se vrši po odredbama ove Odluke bez obzira na državljanstvo, narodnost i vjeroispovijest umrlog. Svakoj vjerskoj organizaciji dopušteno je vršenje vjerskih obreda prigodom ukopa umrlog, a sukladno s propisima o vjerskim zajednicama. Obred nad otvorenim lijesom nije dozvoljen. Prijenos umrlih u mrtvačnicu obavlja ovlaštena pogrebna služba. Kad se lijes s umrlim spusti u grob ili grobnicu, grob se mora odmah zasuti zemljom, odnosno grobnicu zatvoriti pokrovnom pločom. Ukop umrle osobe ili posmrtnih ostataka ne može se obaviti bez uredne dokumentacije. Troškove ukopa snosi obitelj umrloga ili osoba koja je za života skrbila o umrlom. Ukoliko osoba koja treba snositi troškove ukopa umrloga ne postoji, ili ako ona odbije ili nije u mogućnosti to učiniti, troškove ukopa osigurat će Općina, isto tako troškove ukopa nepoznatih osoba na području općine snosi Općina. Iskop umrlih, odnosno njihovih posmrtnih ostataka može se odobriti na zahtjev supružnika ili uže obitelji. Iskopavanje umrlih osoba, prijenos na drugo mjesto i ponovno ukapanje obavlja se u skladu s važećim propisima. Ekshumaciju organizira Uprava groblja, a obavlja ovlaštena osoba.
U popunjena grobna mjesta ukop se može odobriti i redovno obaviti nakon isteka 10 godina od posljednjeg ukopa u grob, odnosno 20 godina u grobnicu, pod uvjetom da su ostvareni uvjeti za produbljenje groba. Urne se mogu premjestiti u drugo grobno mjesto bez obzira na vrijeme ukopa. Održavanje groblja na području Općine obavlja Upravitelj groblja, a to podrazumijeva uređenje i čišćenje zajedničkih dijelova groblja, zemljišta, staza i puteva na groblju od otpada, održavanje pratećih građevina i zelenila. Upravitelj groblja obvezan je groblje održavati kontinuirano i s poštovanjem prema ukopanim osobama, na način da groblje i prateće građevine sukladno zakonu kojim se uređuju groblja, budu uredni i čisti te u funkcionalnom smislu ispravni. Korisnik je dužan svako grobno mjesto označiti prikladnim nadgrobnim znakom, natpisom ili pločom te isti ne smiju vrijeđati ničije nacionalne, vjerske ili moralne osjećaje, uspomenu na pokojnika i ono što je novo, ne smiju se vrijeđati vrijednosti obrambenog Domovinskog rata. Uprava groblja dužna je na prikladnim mjestima osigurati i urediti prostor za odlaganje otpada s grobnih mjesta te voditi brigu o njegovom redovitom odvozu i uklanjanju. Uprava groblja ne odgovara za štete nastale na grobnim mjestima, uređajima groba i nadgrobnim spomenicima ako štete nisu učinjene od strane zaposlenika Upravitelja groblja. Ako postoji opasnost od oštećenja ili urušavanja nadgrobnih ploča spomenika te grobnica, Upravitelj groblja je dužan pozvati korisnika groba da izvrši potrebne popravke. Uprava groblja dužna je voditi grobni očevidnik i registar umrlih osoba te je dužna donijeti Odluku o ponašanju na groblju kojom će urediti vrijeme posjeta grobljima, vrijeme u koje se obavljaju ukopi, ponašanje na groblju, izvođenje radova i sl. Za uređenje grobnog mjesta korisnik je dužan zatražiti suglasnost od Upravitelja groblja te za istu plaća naknadu tj. taksu za izvođenja radova. Člankom 35. ove Odluke propisano je kako se izvođač radova mora ponašati prilikom izvođenja istih. Ono što je sada malo detaljnije regulirano u odnosu na dosadašnji zakon je to kada grobno mjesto postaje slobodno i na koji način. Kad dug za grobnu naknadu prijeđe iznos od deset godišnjih grobnih naknada, Upravitelj groblja će u javnom glasilu, na oglasnoj ploči groblja i na mrežnim stranicama Upravitelja groblja, kao i na adresu korisnika grobnog mjesta, ako je ta adresa poznata, dostaviti poziv korisniku grobnog mjesta da plati sve neplaćene naknade sa zakonskim zateznim kamatama u roku od 30 dana od dana objave poziva, s upozorenjem da će nakon isteka tog roka izgubiti pravo korištenja grobnog mjesta. Ako korisnik grobnog mjesta ne postupi prema obavijesti grobno mjesto se smatra grobnim mjestom bez korisnika, o čemu Upravitelj groblja donosi rješenje i može se ponovno dodijeliti na korištenje a posmrtni ostaci se moraju izvaditi i položiti u zajedničku grobnicu ali grobna mjesta u kojima su pokopani posmrtni ostaci znamenitih povijesnih osoba, posmrtni ostaci hrvatskih branitelja iz Domovinskog rata bez nasljednika ili posmrtni ostaci lokalno značajnih osoba ne smatraju se grobnim mjestima bez korisnika i ne dodjeljuju se novom korisniku grobnog mjesta. Protiv ovog rješenja može se podnijeti žalba Jedinstvenom upravnom odjelu Općine Sirač.

Prijašnji korisnik grobnog mjesta može zatražiti grobno mjesto ponovno na korištenje, ukoliko isto već nije dodijeljeno nekom drugom, ali prvo mora platiti sve nenaplaćene grobne naknade sa zakonskim zateznim kamatama. Novčanom kaznom do 500,00 eura kaznit će se za prekršaj izvođač radova na groblju ako postavlja spomenike, znakove ili uređaje protivno odredbi članka 29. ove Odluke i ako izvodi radove na groblju bez odobrenja Upravitelja groblja. Novčanom kaznom do 100,00 eura kaznit će se za prekršaj fizička osoba ako ne održava grobno mjesto sukladno odredbama stavka 29. i ako postupi suprotno odredbi članka 31. 
Tomislav Petrušić – Imamo li zajedničku grobnicu na našim grobljima?

Marijana Weiser – Nemamo. Ova odredba je u novom Zakonu detaljnije razrađena. Mi još uvijek nemamo takva postupanja zato što imamo slobodnih grobnih mjesta, što ne znači da nećemo imati u budućnosti  te ćemo u takvim slučajevima morati osigurati jednu grobnicu kao zajedničku. 
Branimir Miler – Imam jedno pitanje koje stoji već dugi niz godina. Konkretno, radi se o napuštenim grobovima. Osvrnut ću se na groblje u Miljanovcu na lijevoj strani. Za te grobove nitko ne plaća. Za 14 godina će biti sto godina od posljednje sahrane na tom groblju. Da li se ti grobovi mogu eshumirati?
Marijana Weiser – Naravno, eshumacija se može izvršiti ako su zadovoljene zakonske odredbe, ali trenutno nemamo potrebu za time. 
Zoran Polenus – Možda je jeftinije to za sada ostaviti ovako. 

Načelnik – Za sada nemamo potrebe za tim, ali u slučaju da se groblje napuni morali bi ići u ovu investiciju i izgradnju zajedničke grobnice. Kupovina čestica je puno veća investicija.
ZAKLJUČAK: JEDNOGLASNO sa 9 glasova ZA donosi se Odluka o grobljima 
Ad.4. Zamolba Općine Končanica za kratkoročnu pozajmicu 

Marijana Weiser – Općina Končanica obratila nam se za pomoć u vidu kratkoročne pozajmice u iznosu od 100.000,00 € na rok otplate od 12 mjeseci. Ista im je potrebna za sufinanciranje projekta i održavanje tekuće likvidnosti. Odobrena su im sredstva kroz EU projekt te moraju prvo financirati radove da bi povukli sredstva. 
Branimir Miler – Da li će ići kamata na to?
Načelnik – Ići će minimalna kamata od 1%. Možemo im pomoći u ovoj situaciji da završe započet projekt. 
ZAKLJUČAK: JEDNOGLASNO sa 9 glasova ZA prihvaća se Zamolba Općine Končanica za kratkoročnu pozajmicu 

Ad.5. Objava javnog poziva za isticanje kandidatura za članove Savjeta mladih Općine Sirač
Marijana Weiser – Općina Sirač dužna je osnovati savjet mladih. Na jednoj od prošlih sjednica vijeće je donijelo Odluku o osnivanju savjeta mladih te je sada potrebno raspisati javni poziv za isticanje kandidatura za članove Savjeta mladih. Kandidature za članove Savjeta temeljem javnog poziva mogu isticati udruge koje su sukladno statutu ciljano i prema djelatnostima opredijeljene za rad s mladima i za mlade, udruge nacionalnih manjina u Republici Hrvatskoj, učenička vijeća, studentski zborovi, pomladci političkih stranaka, sindikalne ili strukovne organizacije u Republici Hrvatskoj i neformalne skupine mladih. U trenutku podnošenja kandidatura za članstvo u Savjetu mladih kandidati moraju biti u dobi od navršenih petnaest do navršenih trideset godina života i moraju imati prebivalište ili boravište na području Općine Sirač. Propisali smo da naš Savjet mladih ima sveukupno sa predsjednikom i zamjenikom predsjednika pet članova. Mandat bi im trajao od konstituiranja pa sve do stupanja na snagu Odluke Vlade RH o raspisivanju slijedećih redovitih lokalnih izbora. Kandidat ne može istodobno biti član Savjeta mladih i član vijeća Općine Sirač. Kandidature se dostavljaju pisanim putem na propisanom obrascu. Kandidatura se podnosi Povjerenstvu za izbor i imenovanja Općinskog vijeća Općine Sirač u roku 15 dana od objave javnog poziva. Nakon zaprimanja kandidatura po isteku roka Povjerenstvo za izbor i imenovanja Općinskog vijeća Općine Sirač obavlja provjeru formalnih uvjeta prijavljenih kandidatura i u roku od 15 dana od isteka roka za podnošenje prijava sastavlja izvješće o provjeri formalnih uvjeta te utvrđuje popis važećih kandidatura. Izvješće o provjeri formalnih uvjeta i popis važećih kandidatura dostavljaju se Općinskom vijeću Općine Sirač te se objavljuju na mrežnim stranicama Općine Sirač a Općinsko vijeće na prvoj slijedećoj sjednici javnim glasovanje bira članove Savjeta. U slučaju da nije moguće izabrati Savjet zbog dva ili više kandidata s jednakim brojem glasova, glasovanje se ponavlja za izbor kandidata do punog broja članova Savjeta između onih kandidata koji u prvom krugu nisu izabrani jer su imali jednak broj glasova. Glasovanje se ponavlja dok se ne izaberu svi članovi Savjeta. Rezultati izbora za članove Savjeta mladih objavljuju se na mrežnim stranicama Općine Sirač. Ako na javni poziv za isticanje kandidatura ne pristigne najmanje onaj broj važećih kandidatura koji odgovara broju članova utvrđenih Odlukom o osnivanju Savjeta mladih, javni poziv ponovit će se najkasnije u roku od šest mjeseci od dana objave prethodnog javnog poziva. Kandidati koji podnesu važeće prijave na ponovljeni javni poziv bit će birani u Savjet redovitim postupkom, s time da broj izabranih članova može biti manji od pet, ali ne može biti manji od tri. Predlažemo da u roku od tjedan dana krenemo sa tim i objavimo javni poziv. 
ZAKLJUČAK: JEDNOGLASNO sa 9 glasova ZA prihvaća se prijedlog Objave javnog poziva za isticanje kandidatura za članove Savjeta mladih Općine Sirač 
Ad.6. Donošenje Odluke o prigodnoj prodaji 
Marijana Weiser – Bliže se Dani šljiva i rakija. Ovu odluku moramo donijeti kako bi se mogla vršiti prigodna prodaja, donosimo je svake godine uslijed održavanja spomenute manifestacije te je ista  kao i do sada samo ju moramo donijeti za ovu godinu. 
ZAKLJUČAK: JEDNOGLASNO sa 9 glasova ZA sa 9 glasova ZA donosi se Odluka o prigodnoj prodaji
Ad. 7. Pitanja i prijedlozi 
Načelnik – Planiramo kupiti tri čestice u Poduzetničkoj zoni. Napravljena je preliminarna procjena i izrada elaborata je pri kraju. Jedna čestica je izostavljena zbog nemogućnosti dogovora sa vlasnikom zbog previsoke cijene a za drugu se čeka rješavanje vlasništva. Ove tri čestice su cca 12.500 m2 što nam je za početak dovoljno za poduzetnike koji planiraju doći u Poduzetničku zonu. 
Branimir Miler – Treba to kupiti.

ZAKLJUČAK: JEDNOGLASNO sa 9 glasova ZA prihvaća se prijedlog načelnika za kupovinu tri čestice u Poduzetničkoj zoni Lanara.

Načelnik – Na natječaj Ministarstva prostornog uređenja, graditeljstva i državne imovine prijavili smo projekt unutarnjeg uređenja sportskog objekta na Lanari. U slučaju prolaska predlažem da iznos od 75.000,00 € stavimo u proračun tako da to imamo spremno za realizaciju projekta. Ako ne prođemo, nećemo ništa raditi. 
ZAKLJUČAK: JEDNOGLASNO sa 9 glasova ZA prihvaća se ovaj prijedlog načelnika 
Budući da nije bilo pitanja, sjednica je završila u 19:53 h.

             Predsjednik:                                                                                     Voditelj zapisnika:              
_________________________                                                           _________________________    
(Tomislav Petrušić, univ.spec.admin.sanit)                                         (Lidija Lukaš Dundović)

